**10. KVIZ ZNANJA *Gdje sam – tko sam***

**od 19. studenoga do 11. prosinca 2020.**

Način provedbe jubilarnog Kviz znanja *Gdje sam – tko sam* uvjetuje epidemiološka situacija te će se po prvi put ovaj Kviz provesti online. Umjesto dosadašnje tri izlučne večeri i završnice, ove je godine provedba dvije izlučne večeri i završnice i to *ONLINE*.

U prvoj izlučnoj večeri pravo na daljnje natjecanje stječe 10 najboljih kandidata. Tih se 10 kandidata natječe u drugoj večeri, nakon koje će biti poznato tko je od kandidata imao najviše točnih odgovora te tko će se u završnici natjecati za nagradu od 5 tisuća kuna.

**\*\*\***

**ZNANJE SE ISPLATI**

Danas je teško povjerovati da do prije 30 godina većina mladih nikada nisu bili u grobničkom Kaštelu te da mnogi čak nisu znali ni gdje se kaštelski kompleks Grobnik- zaštićeno kulturno dobro RH, nalazi. No, tijekom proteklih gotovo tri desetljeća, grobnička Katedra je to u cijelosti promijenila, uključujući djecu već od vrtićke dobi. Stoga je do danas u grobničkojesenskim i drugim Katedrinim programima, manifestacijama itd., a u sklopu jedinstvenog u Hrvatskoj cjelogodišnjeg projekta pod nazivom *Darovani*, sudjelovalo preko 100 tisuća djece i mladih.Zahvaljujući uspješnoj suradnji Katedre i desetak osnovnih škola Primorsko-goranske županije, *pod kapom* *Darovani* živo je tijekom cijele godine niz kulturnih događaja i raznih aktivnosti, među kojima je i Kviz znanja *Gdje sam – tko sam*.

Kada je riječ o suradnji osnovnih škola u tromjesečnoj manifestaciji *Grobnička jesen*, ne može se zaobići prva *Grobnička jesen* 1993. godine, u koje je programima Osnovna škola Čavle značajno doprinijela. S jedne strane su učenici sudjelovali litrerarnim uradcima na čakavštini, a s druge izložbom likovnih ostvarenja. Potom se u ovu danas već 28. manifestaciju uključila OŠ Jelenje-Dražice te OŠ Hreljin. Slijedile su ih druge osnovne škole: Kostrena, Trsat, Kraljevica, Klana, Sveti Matej Viškovo, Bakar, Kraljevica, Srdoči, osnovne škole u Bribiru i Novom Vinodolskom , te za sada jedina škola izvan Hrvatske – OŠ Koljnof u Mađarskoj.

Osobito raduje činjenica da zajedničkim provedbama raznih programa istovremeno štitimo, čuvamo i promičemo vrijednu hrvatsku kulturno-povijesnu baštinu i potičemo suvremeno stvaralaštvo djece i mladih. Taj je značaj projekta prepoznala i Agencija za odgoj i obrazovanje te je pokrovitelj svih Katedrinih programa suradnje s osnovnim školama.

**Svim kandidatima desetog Kviza znanja želimo uspješno sudjelovanje – sretno!**

**\*\*\***

**CRTICE IZ POVIJESTI KNEZOVA KRČKIH, KASNIJE *FRANKOPANA***

Poznato je da je sredinom 10. stoljeća Hrvatska obuhvaćala zapadno od Rijeke područje do planinskog masiva Učke, i to na jugu do Plominskog kanala, a prema sjeveroistoku najvjerojatnije do današnje etničke granice Slovenaca i Hrvata, koja je ujedno i granica između Slovenije i Hrvatske. Treba s pravom pretpostaviti da je tadašnja granica između Hrvatske i njezina zapadna susjeda bila dobro čuvana kako je to i inače bilo uobičajeno u srednjem vijeku. Na tu granicu podsjeća i danas sa slovenske strane mjesto Koseze, a s hrvatske strane mjesto Permani. Nije li očito da su kosezi (plemenitaši) bili teritorijalizirana vojničko - graničarska posada nedaleko granice prema Hrvatskoj - slično vojnicima - graničarima permanima s hrvatske strane? Bez obzira na to, hrvatska se granica povukla na Rječinu sigurno prije 1152. god. jer arapski geograf Idrizi, koji je u to doba sastavio svoj Zemljopis, već navodi da je tek Bakar prvi pomorski grad Hrvatske. Povlačenjem granice na Rječinu Grobnik je postao najistureniji vinodolski grad prema opasnom njemačkom susjedu koji je stoljećima vršilo pritisak na hrvatsku zapadnu granicu. Tek u 14. st. ta granica prestaje biti „vrućom“ jer je došlo do postupnog zbližavanja feudalaca i država s obje strane granice koje je uz razne peripetije u 16. stoljeću dovelo konačno Hasburgovce na vlast i u našim krajevima.

Riječ perman označava vojnika Permanska služba je postojala na sjevernom Jadranu još u staroj hrvatskoj državi, što svjedoče osobna imena kao i ime mjesta Permani (nasuprot slovenskom mjestu Koseze), ukazuju na specifičnu organizaciju toga dijela hrvatske države za narodnih vladara jer taj naziv ne nalazimo južnije od Raba.

**Od kada su Krčki knezovi na vlasti u Vinodolu, Senju…?**

U ispravi iz 1133. godine, o prikupljanju podavanja, jedna je ugovorna strana Općina, što ukazuje na činjenicu da je pučanstvo Krka tada organizirano u općinu. Do konca 12. st. Je pod upravom Krčkih knezova, od 1116. poslije Kolomana, za vlade Stjepana Arpadovića (1116.-1133.). Nakon smrti Geze II. Stjepan III. 1162. daje caru Emanuelu Komnenu mlađeg brata Belu *“na odgoj”* a ujedno i Hrvatsku i Dalmaciju kao Belinu baštinu. Krajevi od Rječine do Gvozda i Like uspijevaju očuvati autonoman položaj.

Smrću Emanuela Komnena 1180. nestaje bizantske vlasti u Hrvatskoj i Dalmaciji. Bela III. vlada do granica posjeda Krčkih knezova koji čuvaju svoju autonomiju.

Vinodol je obuhvaćala Krčka biskupija. Senjska biskupija spominje se već u V. stoljeću.

Arapski putopisac Edrisi je 1153. opisao Senj kao lijep i vrlo bogat grad, čiji su stanovnici Slaveni.

\*\*\*

Templari su osnovani 1119. U borbi za vlast su saveznici kralja Stjepana III. i Bele III.. Bela III. darovao je Senj templarima 1180. ili 1184. Darovanje je 1209. potvrdio Belin sin Andrija II. Vjerojatno su templari držali utvrdu i teritorij u okolini Senja te ubirali pojedine pristojbe i carine, ali nisu posjedovali sam grad.

Krčki knezovi zasigurno su pomogli Beli III. jer polubrat Vida i Bartola I., Bartol II. odlazi na kopno u kraljevu službu. Bela III. mu 1193. potvrđuje vlast nad Modrušem.

Krčki knez Vid I. umire 1191. pa 1198. godine ugovor s duždem Henrikom Dandolom Bartol I., Ivan I. i Vid II. sklapaju. Cijena kneštva je 350 zlatnika, ali zbog ponižavajućeg uvjeta-da jedan od knezova bude talac u Veneciji. Vid i njegov mlađi brat Henrik odlaze na kopno u službu kralja Andrije II. Na otoku ostaje samo Ivan koji 1207. i 1213. s Mlečanima sklapa nove ugovore

Početkom 30-ih godina 13. st. Vid II. i Henrik se vraćaju na Krk i dolazi do razmirica s bratom Ivanom oko upravljanja otokom. Uz posredovanje Venecije 1232. sklopljen je sporazum o zajedničkoj upravi. Otok Krk dijele na tri dijela, a braća se svakih šest mjeseci izmjenjuju u prikupljanju prihoda koje potom dijele. Sporove među braćom rješava četvrti brat, svećenik Martinucije.

\*\*\*

Bela IV. 1242., prilikom provale Tatara, izdaje potvrdnicu Krčkim knezovima za Vinodol, sve kako bi dobio pomoć u borbi protiv Tatara. Prema predaji, kralj se pred Tatarima sklonio na Krk. Provala Tatara znači opadanje moći templara jer nisu pružili očekivanu pomoć kralju.

Venecija ne odobrava pomoć Krčkih knezova Beli IV. protiv Tatara i što nisu pomogli mletački napad na Zadar te od 1243-1248. oduzima Krčko kneštvo obitelji Krčkih knezova

\*\*\*

Knezovi Fridrik I., Bartol III. i Vid III., 5. travnja 1251., dobivaju od Bele IV. potvrdnicu darovnice za Modruš i Vinodol iz 1242. Sačuvana je u prijepisu iz 1322. i u njoj se prvi puta spominje naziv komitat/kneštvo za Modruš i Vinodol. Ta isprava navodi zemljište “*očevinu*” u Rogozniku pored Vrbnika. Antonio Vinciguerra zapisao je 1480. da su Krčki knezovi rodom s otoka Krka. Korištenje naziva Frankopana (Frangepani) odobrio je Krčkim knezovima Papa Martin V. 1432. godine.

U povijesti obitelji Krčkih knezova od 12. st. kada upravljaju otokom Krkom, zapisano je širenje vlasti na susjedno kopno, osobito na prostor Vinodola i Senja, neobično dvojno podaništvo prema Mletačkoj Republici i hrvatsko-ugarskim vladarima.

Poznata je uloga obitelji Frankopana i Zrinskih u državnopravnim zbivanjima, izboru Habsburgovaca za hrvatske vladare na saboru u Cetinu 1527. i otpor vladaru pobunom Zrinskih i Frankopana koja završava 1671. uhićenjem a potom i pogubljenjem Petra Zrinskog i Frana Krste Frankopana

Krčki knezovi zadržavaju vlast na Krku i nakon mletačkog osvajanja 1116. Ugovor između kneza Dujma i Venecije nije sačuvan. Nastao je 1118. ili nešto kasnije, možda kao usmen (N. Klaić). Sačuvan je kasniji obnovljeni ugovor Dujmovih sinova iz 1163. Dujam nije puki mletački službenik i zakupnik podavanja. Dujam umire 1163., a njegovi sinovi Bartol I i Vid dobivaju od Venecije doživotno kneštvo na Krku i otočić Prvić za 350 romanata. Venecija ne daje otok u nasljedno kneštvo želeći ograničiti moć knezova.

Na zahtjev senjskoga biskupa Filipa Papa Innocent IV. 1252. dozvoljava uporabu glagoljice (*pisma sv. Jeronima*) benediktincima u Omišlju, odmažući tako svoje protivnike Mlečane koji su prišli caru Fridriku II. Na taj način, na područjima u vlasti Krčkih knezova uvodi se jedinstvena crkvena privilegija-korištenje narodnog jezika (*glagoljanja*) u bogoslužju što je hrvatska posebnost sve dok II. vatikanski sabor 1961. nije odobrio korištenje drugih jezika osim službenih crkvenih jezika (latinskoga, grčkoga i hebrejskoga).

Templari se u Hrvatskoj pojavljuju sredinom 12. stoljeća, a glavni zadatak bio im je pružanje utočišta kršćanskim hodočasnicima na putu prema Svetoj zemlji. Uz potvrde ranijih darovnica, Kralj Bela III. je templarima dodijelio grad Senj sa crkvom sv. Jurja.

Sredinom 12. stoljeća templari u Senju slabe te nisu u stanju oduprijeti se Krčkim knezovima, kralju Beli IV. i Senjanima, koji nagrizaju njihovu vlast. To potvrđuje isprava od 13. svibnja 1257. kada templari gube spor protiv dubrovačkih pomoraca. Oni su samo stranka u sporu dok Krčki knez Fridrik nastupa kao senjski potestat i kraljev predstavnik, uz suce izabrane od kralja. U borbi za prevlast u Senju templari se mire s gubitkom Senja i Gacke. Sporazumom s Belom IV. od 1269. u zamjenu su dobili županiju Dubicu. Bela IV. imao je pravo nad Senjom ali su stvarnu vlast imali njegovi namjesnici - Krčki knezovi.

\*\*\*

Veliko vijeće u Veneciji 9. travnja 1260. prepušta kneštvo Krka, što potvrđuje dužd Rainer Zeno u travnju 1261. Dvije loze Krčkih knezova upravljaju svaka svojim dijelom kneštva- jedna Bartola III. *“Škinele”* (Grbavca) – Škinelići, i druga Vida III. Loza Škinelića ostaje na otoku, a druga širi vlast na kopnu te postaje jedna od najmoćnijih obitelji hrvatsko-ugarskog kraljevstva.

Vid IV. jača položaj Krčkih knezova u Senju. Suci, vijećnici i građani Senja izabrali su njega i njegove nasljednike za “*vječne načelnike*” Senja 20. lipnja 1271. što su potvrdili kraljevi Stjepan V. 1271. i Ladislav IV. 1275.

Moć Krčkih knezova potvrđuje i njihov odnos spram Venecije. Oni obveze plaćanja zakupa za krčko kneštvo izvršavaju nemarno, a Mleci ih nemoćno opominju i produžavaju rokove plaćanja.

Kralj Ladislav IV. 1279. potvrđuje pravo Krčkih knezova na Vinodol i Modruš.

Knezovi krčki su koncem 13. st. iznimno moćna obitelj. Na kopnu su vlast proširili na Senj, Vinodol, Modruš i Gacku. Posjedi im se prostiru od Krka pa do iza Gvozda. Njihova snaga vidi se iz isprave koju izdaje Karlo II. 19. kolovoza 1292., banu Pavlu Šubiću prema kojoj se banska vlast prostire samo *“do posjeda krčkih knezova”*.

Krčki knezovi vode opreznu politiku. Karlo I. Robert, potvrđuje 1322. im Modruš i Vinodol . Sinovi Fridrika III., - Bartol VIII. i Dujam III. također pomažu Anžuvince pa 1355. dobivaju stolnobiogradsku županiju.

Dujam III. je nepokoran spram Venecije kojoj ne polože prisegu vjernosti pa mu 1345. Mlečani oduzimaju njegov dio kneštva i daju ga Bartolu VIII. Venecija nastoji umanjiti moć Krčkih knezova. No Kralj Ludovik I. 1350. potvrđuje prava knezu Bartolu. U ispravama od 1353. na dalje Bartol se titulira kao *“opći gospodar”*, a njegovi sinovi kao *“prirodni gospodari”*, tj. feudalni gospodari Senja.

U ratu između Ludovika I. i Venecije koji počinje 1356. Krčki knezovi staju na stranu Kralja pa je Stjepan I. nazočan sklapanju mira u Zadru 1358. te se spominje kao zadarski Knez.

Krk 1358. ulazi u granice hrvatsko-ugarskog kraljevstva.

Braća Ivan i Stjepan 1365. dijele imanja pa Stjepan stoluje u Tržanu, a Ivan u Brinju i Senju.

Novi rat između Ludovika I. i Mlečana počinje 1378. Krčki knezovi pomažu kralja novčano, a on im zalaže Steničnjak. Mletačka mornarica spaljuje Senj 29. kolovoza 1380., a zatim kreće na grad Krk koji se predaje i razara kaštel Bašku. No 1381. su Mlečani morali priznati utvrđen dogovor Zadarskim mirom pa Krk ostaje u hrvatsko-ugarskom kraljevstvu.

Ludovik I umire 1382. kada počinju dinastičke borbe. Ivan V. pomaže kraljice Elizabetu i Mariju te Marijinog muža Žigmunda Luksemburškog, a Stjepan Karla Dračkog. Ivan je odabrao pobjednika, ali Stjepan od Karla 1386. dobiva povlasticu da ga može naslijediti kćer Elizabeta što je u suprotnosti s tadašnjim nasljednim pravom prema kojem nasljeđuju samo muški potomci. Ivan oslobađa kraljicu Mariju 4. srpnja 1387. iz Novigrada te je vodi preko Senja u Zagreb mužu Žigmundu. Time stječe europsku slavu, a Žigmund mu daje grad Cetin i distrikt Klokoč.

Modruški i krčki knez Stjepan Frankopan umro je godine 1390. Udovica Katarina je bila kćer padovanskoga kneza Franje Carrare, a Stjepanova i Katarinina kćer kneginja Jelisava, zaručnica grofa Fridrika Celjskoga te se nakon Stjepanove smrti  Katarina seli zajedno s kćerkom u Kranjsku, gdje je od grofa Hermana Celjskoga kupila grad Meichau i u njemu se nastanila. Nasljednici baštine Stjepana Frankopana nisu mogli isplatiti Fridriku Celjskom ugovoreni miraz u gotovu novcu, već su mu predali u zalog gradove: Bakar, Bribir, Trsat i polovinu otoka Krka. Ti su gradovi ostali u vlasti Celjskih sve do Jelisavine smrti 1422. Radi miraza nastali su između obiju obitelji nastali veliki sporovi. Pretpostavlja se da je to bio jedan od važnih uzroka nesretnog braka Jelisave i, Fridrika. Kroničar tog doba Windecke piše:  *"Fridrik je sa svojom ženom Jelisavom, Modruškom kneginjom, živio rastavljeno punih 8 godina. Konačno se izmiriše, ali istoga dana pod večer reče plemenita kneginja svojoj okolini: "Draga gospodo i prljatelji! Što će mi to pomirenje i prijateljstvo kad znadem, da ćete me sutra naći mrtvu kraj moga gospodara. Na to su joj ta gospoda odgovorila: "To se neće dogoditi, draga gospođo, vi ste zdravi i dobro izgledate a Bog će dati  da još mnogo godina proživite s vašim suprugom u sreći i ljubavi. Dobra ih gospa posluša i otiđe spavati k svome suprugu. Kad bi jutro reče grof Fridrik komorkinji svoje supruge: "Idite do vaše gospođe i pogledajte, kako joj je!"* Komorkinja uđe u spavaonicu ugleda strašan prizor: grofica leži mrtva, a na prsima joj velika krvava rana.

Nakon tog umorstva se digla velika uzbuna. Počele su se širiti priče da je sam Fridrik ubio svoju suprugu. On je još istoga dana odjurio na konju u Budim pod okrilje svoje sestre kraljice Barbare, da se zaštiti od napada Jelisavine rodbine. Windecke je zapisao ovako: *"Iza FridrIka stigao je u Budim mladi knez Ivan, rođak ubijene JeIisave i pred kraljem Sigismundom slijedećim je riječima optužio Fridrika: "Muž moje rođakinje grof Fridrik,  osam je godina živio rastavljeno od svoje supruge i to poradi neke priležnice a s kojom još i sada živi. Fridrik je moju rođakinju a svoju ženu u krevetu, dok su zajedno spavali lovačkim nožem ubo i tako je umorio."* Knez je Ivan svoju optužbu završio time što je pozvao grofa Fridrika na dvoboj ali je pred carem izričito naglasio da se stidi, što će svoje poštene ruke uprljati krvlju ovog prostog ubojice.

Nakon toga posredovala je Fridrikova sestra kraljica Barbara da bi se zavađeni izmirili, a molila je i svoga muža Sigismunda da u tome smislu poradi. No njihovo posredovanje bilo je bezuspješno. U to se je vrijeme nalazio u Budimu danski kralj Erik, kao gost kralja Sigismunda, pa je i on bio zamoljen, da zavađene izmiri. Kako se ova teška afera završila, ne zna se, jer Windecke o tome više ništa ne piše. Pisac "Celjske kronike" kao i WIndecke pišu da se samo pričalo i sumnjalo da je Fridrik svoju ženu umorio. Piccolomini pak zato umorstvo otvoreno krivi Fridrika i optužuje ga slijedećim riječima: *"U gradu Celju vladao je u naše vrijeme grof Fridrik, koji je zbog putenog užitka mnogo novaca trošio na ljubovce i konačno se zaljubio u neku Veroniku koja mu je postala priležnica i tako ju je vruće zavolio da je svoju prvu suprugu pravu groficu iz Hrvatske vlastitom rukom lovačkim nožem ubio."* Hartmann Schedelius u Ninberškoj kronici (Incunabe iz 1493. godine) također spominje to umorstvo: *"U Celju je živio grof Fridrik koji je uslijed nemoralnoga života, zloće i pohotnosti bio već na granici ludosti, tako da je svoju ženu radi neke konkubine Veronike u krevetu zaklao. On je zatim tu Veroniku odvukao k sebi u kuću, zlo je upotrijebio i nakon toga, još ju je dugo vremena zadržao kod sebe. Njezine je roditelje bogato darivao novcem i zemljom i tako ih lukavštinom za sebe predobio."* Schedelius je ovo napisao po svoj prilici na temelju podataka historičara Piccolominija uz neke manje izmjene. Jedan je njemački književnik pišući prije 130 godina novelu o Veroniki napisao između ostaloga i ovo: *"Kad je Fridrik radi Veronike umorio svoju suprugu, uzeo je k sebi tu lijepu djevojku, za koju se je govorilo da je "biser kraljevine Hrvatske"* — ali nepoznata oca. lza umorstva Jelisave Frankopani su oduzeli Celjskima sve gradove, koje su im nekoć založili umjesto miraza. Izgleda da su se kasnije obje porodice izmirile, jer su Herman Celjski i Nikola Frankopan od 1426.-1432. zajedno banovali.

Stjepan umire 1390. a Ivan osporava Elizabetino pravo na naslijeđe te kreće na Modruš. Ipak, sklopljen je sporazum sa Stjepanovom udovicom i Elizabetom koje su Ivanu priznale nasljedna prava u zamjenu za novčanu odštetu. Ivan 1392. postaje jedini ban, što je značajno jer su do tada postojala dva, jedan za Slavoniju, a drugi za Hrvatsku i Dalmaciju. Knez Ivan umire u Senju 1393.

\*\*\*

Ivana je naslijedio sin jedinac Nikola IV. koji nastavlja pomagati Žigmunda. Koncem 1402. napuljska mornarica napada Krk, Senj i Vinodol te Nikola IV. na kratko pristaje uz Ladislava Napuljskoga. Žigmund je 1397. Nikoli založio Ozalj. U ratu s Mlecima 1418.-1420. Žigmund u Dalmaciji gubi sve posjede osim onih koje drže Krčki knezovi. Dao im je u zalog brojne posjede i njihove prihode, a Knezu Nikoli potvrđuje titulu bana.

Knez Nikola IV. umire 26. lipnja 1432. te počinje opadanje moći Frankopana. Naslijedilo ga je 9 sinova. Bansku čast obnašaju najstariji knezovi - Ivan VI. i Stjepan II.

Žigmund je 1436. oduzeo bansku čast Ivanu. Nakon smrti Žigmunda 1437. dolazi do bezvlašća u državi, a slično je i u obitelji Frankopana. U Modrušu, 16. listopada 1449., nakon trodnevnih pregovora dolazi do podjele posjeda i časti između sedam Nikolinih sinova te Jurja I., sina pokojnog bana Ivana VI. Posjedi su podijeljeni na 8 dijelova dok će gradovima Krkom i Senjom upravljati zajednički kako bi se održalo formalno zajedništvo posjeda. To ujedno govori o značaju Krka kao starog središta kneževske vlasti i Senja kao gospodarski jakog grada. O značaju Senja svjedoči podatak da se u njemu nalaze predstavnici raznih država te sklopljeni trgovački ugovori s Rabom i Venecijom. U slučaju da netko od knezova umre bez potomaka ostali će podijeliti njegov posjed. Martin koji nije imao potomaka obvezao se da će obitelji ostaviti sve što je baštinio od prve i druge supruge.

Diobom posjeda u Vinodolu Nikola V. dobiva Grižane, Stjepan II. Grobnik, Dujam IV. Ledenice, Martin Novi, Bribir i Kotor, Bakar i Trsat, Ivan VII. mlađi Hreljin. Ivan VII. želi sam zavladati Krkom. Podupire ga Venecija pa 1451. dolazi do nagodbe braće. Ivan VII. dobiva čitav otok, a zauzvrat se odriče kopnenih posjeda. Istodobno se stavlja pod zaštitu Venecije ne uviđajući da time slabi svoju neovisnost. Ivan je na slabo naseljena područja otoka Krka naselio Morlake, većinom hrvatskog podrijetla. On 1453. sastavlja oporuku kojom je nerazborito mletačkog dužda proglasio nasljednikom u slučaju da umre bez potomaka. Mletački upravitelj Vinciguerra tvrdio da je oporuka trebala biti puka forma kako bi se zavarala Ivanova braća. Ivan se u nekim ispravama titulira *“krčki i otoka gospodin”*. On se više ne smatra pukim službenikom već feudalnim gospodarom i vlasnikom otoka.

\*\*\*

Osmanlije prvi puta ugrožavaju Senj 1463.. Hrvatsko-ugarski vladar Matijaš Korvin treba snažne i poslušne, a ne nepokorne i zavađene kao što su Frankopani. Obranu ovih krajeva morao je preuzeti netko vojno jači od njih. Stoga kapetan Blaž Podmanicki, zvan Blaž Mađar preuzima u ime kralja Matijaša vlast u Senju u studenome 1469. kada je utemeljena je senjska kapetanija kao obrambena jedinica protiv Turaka.

Ivan 1479. napada kopnene posjede braće u Vinodolu, koristeći prigodu kada je Stjepan u tuđini, a Martin teško bolestan te zauzima Novi i Bribir. On uživa naklonost Venecije koja se nada širenju svog utjecaja na kopnu. Zato Martin proglašava svojim nasljednikom kralja Matijaša Korvina pozivajući se na kršenje bratske nagodbe. Ivan početkom 1480. bježi s kopna, ali Blaž se sa senjskim kapetanom Marojem Žunjevićem iskrcava na otok Krk. Nakon pokušaja nagodbe Blaž napada Omišalj 8. veljače 1480. Mlečani šalju Antuna Vinciguerru da odvrati napad, a Podmanicki odgovara da on samo kažnjava neposlušnoga kraljeva vazala. Omišalj je zauzet 20. veljače, a Blaž Majer kreće na Krk. Lukavi Vinciguerra nagovorio je Ivana da preda otok Mlecima, što je ovaj objavio 22. veljače 1480., pa se Blaž Majer morao povući na kopno. Tada Ivan zahtjeva natrag upravu nad otokom, ali ga Mlečani bezobzirno udaljuju s Krka 28. ožujka 1480. Poklisari kralja Matijaša zahtijevaju povrat otoka na što im je odgovoreno da je Ivan mletački podanik, a Krk mletački teritorij.

Nakon bezuspješnih pokušaja vraćanja na otok, Ivan umire 1486. bez oporuke. Vinciguerra izvješćuje Mletke da je na snazi oporuka iz 1453. premda ju je Ivan stalno poricao svojim činima pa je obrazloženje mletačke vlasti s pravne strane teško održivo.

\*\*\*

**VINODOLSKI ZAKON - ZAKON 9 GRADOVA**

Na posjedima Krčkih knezova nastali su „biseri“ hrvatske pravne baštine: jedan od najznačajnijih europskih pravnih spomenika – Zakon devet gradova poznat kao Vinodolski zakon, proglašen 1288. te Senjski i Krčki (Vrbnički) statut proglašeni 1388.

Vinodol se u Vinodolskom zakonu smatra područje od Trsata i Grobnika na sjeveru do Žrnovnice ispod Ledenica na jugu. U srednjovjekovnom Vinodolu je utvrđeno Povjerenstvo sastavljeno od predstavnika devet vinodolskih gradova-općina: Grobnik, Trsat, Bakar, Hreljin, Drivenik, Grižane, Bribir, Novi grad i Ledenice. Sastavili su popis običajnoga prava koje se primjenjivalo u tome kraju u drugoj polovini 13. stoljeća te taj, u naravi Zakon devet gradova, proglasili 6. siječnja 1288. godine u tadašnjem Novom gradu. Za procjenjivanje uloge Crkve u ono vrijeme nije nevažna činjenica da je Zakon donesen 6. siječnja, tj. na blagdan Triju kraljeva ili Bogojavljenje. Tada je u Novi grad došlo 39 predstavnika vinodolskih općina od kojih su dvanaestorica bili svećenici, dakle gotovo jedna trećina. Iz Grobnika dođoše petorica delegata, među njima i plovan Kirin.

Danas taj srednjovjekovni pravni spomenik nazivamo *Vinodolskim zakonom*. Njegovi su sastavljači „stare prokušane zakone” zapisali u 75 članaka, „od kih bi se mogli spomenuti ili slišati od svojih otac i ded”. *Vinodolski zakon*ubrajamo među najstarije europske pravne dokumente koji su pisani narodnim jezikom. U slavenskim okvirima od njega je starija samo *Ruska pravda* iz istoga stoljeća, a na južnoslavenskome i hrvatskome prostoru to je najstariji zakonski tekst. Iz mnogih se njegovih odredaba zrcali čovječnost i demokratičnost. Demokratskim zasadama ovog Zakona devet gradova proturječe njegove završne odredbe (knez ima punu ovlast nad imovinom i životom ljudi). Kao razlog donošenja navodi se nedovoljno točno poznavanje starih “*zakona*”. Stanovnici Vinodola samostalno donose Zakon, ne tražeći odobrenje od Krčkih knezova. *“Skupiše se vs(i) na kup tako crikveni tako priprošći ludi”* koji su u nazočnosti kneza Leonarda izabrali iz svake općine po nekoliko osoba, poznavatelja pravnih običaja. “Odbor”, izabran na demokratski način, brojao je 39 članova, od čega 12 crkvenih, 9 satnika kao općinskih načelnika i još 18 svjetovnih osoba. Nigdje se u uvodnom tekstu ne spominje nadležnost i pravo knezova na potvrdu VZ. Ta okolnost naglašena je i na koncu VZ jer svi članovi “odbora” *“rekli su i potvrdili su... stare i iskušane zakone vinodolske... to sada pismo zapovidali su učiniti i edino takaše shraniti va vsakom gradu”,* ali prema koncu Vinodolskog zakona kneževski utjecaj ipak raste. Vinodolci su branili svoja prava, ali nisu mogli ići protiv moćnih knezova. Pučani uređuju odnose spram feudalaca pri čemu im na ruku nije išla slabija gospodarska i politička snaga općina, no upravo zato, ono što su postigli vrijedno je poštovanja. Kralj Ladislav IV. Kumanac tek se spominje u uvodu.

Ovaj Zakon srednjovjekovnog Vinodola je najvažniji poznati izvor za povijest vinodolske Crkve u drugoj polovini 13. stoljeća. Crkveno središte Vinodola je bilo u Bribiru gdje je stolovao arhiprvad (dekan). Sigurna župska središta bila su osim u Bribiru još u Novom, Hreljinu, Bakru, Trsatu i Grobniku, a vjerojatno i u Ledenicama, Grižanama i Driveniku jer su otuda među delegatima došli *plovani*. Spominju se uz plovana, prvad, pop i žakan. U skladu s **patronatom** Krčkih knezova, svjetovni gospodar imao je veliku vlast nad klerom i crkvenim institucijama. Knez je kao patron skrbio za **uzdržavanj**e crkvenih institucija i brinuo se za uzdržavanje viših crkvenih dužnosnika. Pismo pape Inocenta IV 1248. senjskom biskupu Filipu o pravu na korištenje **glagoljice** postavilo je temelje za ***Zlatni vijek hrvatske glagoljske*** kulture. Vinodolski zakon je prvi snažni glasnik tog ***Zlatnog vijeka.***

Izvornik VZ nije sačuvan. Postoji prijepis iz 16. st. pisan kurzivnom glagoljicom koji se čuva u Nacionalnoj i sveučilišnoj knjižnici u Zagrebu.

\*\*\*

S obzirom da je srednjovjekovni Zakon devet gradova, poznat kao Vinodolski zakon, jedan od tri najznačajnija europska pravna spomenika, grobnička Katedra je pokrenula do sada najzahtjevniji projekt – stvaranje jedinstvenog hrvatskog spomenika europskoj baštini pod nazivom *Šetnica Zakona devet gradova*. Izuzetan značaj ovog projekta, ne samo za Hrvatsko primorje i Primorsko-goransku županiju, već i za cijelu Hrvatsku, odmah su prepoznala devetorica poznatih hrvatskih umjetnika-pretežito profesora na umjetničkim akademijama u Zagrebu, Rijeci i Splitu. Ovaj neuobičajen novi saziv suvremenih umjetnika u sklopu grobničke umjetničke Kolonije čine umjetnici poznati u Hrvatskoj i drugim zemljama: Kuzma Kovačić, Zvonimir Kamenar, Marin Marinić, Mladen Mikulin, Tomislav Pavletić, Goran Štimac, Hrvoje Urumović, Kruno Vrgoč i Ivan Balažević. Njihovih će devet skulptura, postavljenih duž zaštićene povijesne cjeline Grobnik činiti Šetnicu Zakona devet gradova. Ovaj projekt je u završnici zahvaljujući potporama Ministarstva kulture i tvrtke *Kamen* iz Pazina, a Općina Čavle je na sebe preuzela troškove postavljanja skulptura na njihove trajne pozicije.

Posebnosti Šetnice Zakona devet gradova u Gradu Grobniku:

- jedinstven je hrvatski spomenik europskoj baštini:

- otvara novi prilaz zaštićenom kulturnom dobru – kaštelskom kompleksu Grobnik

- svevremenski je svjedok jednog od najznačajnijih europskih pravnih spomenika-stvarnog Zakona devet gradova srednjovjekovnog područja Vinodol, šire poznatog kao Vinodolski zakon.

- predstavlja 9 vinodolskih gradova kojih su predstavnici (iz Grobnika 5 predstavnika) zajednički stvorili, napisali i proglasili Z9G/VZ

- 9 kamenih skulptura simbolizirati i 9 svevremenskih primjeraka Vinodolskog zakona, od kojih je sačuvan samo jedan

- Devetorica hrvatskih umjetnika-autora 9 monumentalnih skulptura u kamenu su svevremenski zastupnici predstavnika 9 srednjovjekovnog Zakona koji su taj Zakon stvorili

- izvlači „na svjetlo dana“ još jednu posebnost hrvatske kulturno-povijesne baštine – jedinstveno *Frankopansko sudovanje* - *Priziv na tri, šest i devet gradi*

- na turističke karte ucrtava zaštićenu povijesnu cjelinu Grobnik kao područje novog jedinstvenog spomenika europskoj baštini te je istovremeno snažan doprinos cjelokupnoj turističkoj ponudi

\*\*\*

**NEKOLIKO CRTICA O GORSKOKOTARSKIM PUTOVIMA FRANKOPANA**

U *Grobničkom urbaru*, pisanom hrvatskim jezikom iz 1642. prvi se put spominje grad Čabar („da grobnički podređeni traže opterećenje konjima od Grobnika do Čabra“, što znači da je Čabar u to vrijeme bio kmetsko naselje grada Grobnika, gospoštije Vinodolske). (urbar-zbirka propisa prema kojoj su se u hrvatskim zemljama uređivali odnosi vlastelina i zavisnoga seljaštva te njihove uzajamne obveze na određenom vlastelinstvu)

\*\*\*

U središtu Čabra dominira dvorac (curia) njegovog utemeljitelja – bana Petra Zrinskog , koji je, u pomalo izmijenjenom obliku tijekom proteklih stoljeća, još uvijek sačuvan. Iznad središnjeg trga dominira barokna crkva Sv. Antuna od Padove , izgrađena u 17. stoljeću. Dominantna je oltarna boja poznatog slovenskog slikara Valentina Metzingera iz 18. stoljeća. Iza crkve nalazi se uličica i novo obnovljena kapela raspeća, s slikama Andrije Zbašnika.

Ljudi su ovdje živjeli dosta rano što potvrđuju ostatci keramike te starog rimskog zida (limesa) u okolici Prezida. Glavne rimske ceste obilazile su ovo područje kao i Hrvati u VII. stoljeću u svom prvom selidbenom putu. Pretpostavlja se da su oko 1089. godine tu prošle križarske čete na putu prema svetoj zemlji.

Gerovo i Prezid spominju se dosta rano, u XI. i 12I. stoljeću, a Čabar tek u XVII. stoljeću. Njegov se razvoj povezuje uz Petra Zrinskog, koji je 1651. godine u Čabru izgradio topionicu željeza.

Glavni srednjovjekovni frankopanski i zrinski karavanski put iz Prezida, Čabra, Malog Luga i Gerova vodio je preko Šegina, Platka, Snježnika i Grobnika u Vinodol i Primorje. Iako je trasa tog puta postojala i ranije, zna se da su ga sredinom XVII. stoljeća gradili Zrinski. Nešto kasnije izgrađen je i drugi karavanski put uz Čabranku pa dolinom Kupe, koji je vodio preko Broda na Kupi do Brod Moravica u to vrijeme poznatog trgovačkog središta. Godine 1850. ponovno je otvorena već ranije osnovana škola u Gerovu, a 1852. isto tako u Čabru. Postojanje ljevaonice i kovačnice dokazuje da je Čabar u to doba bilo vrlo jako središte manufakture i gospodarske djelatnosti.  
Tijekom stoljeća često su se mijenjali vlasnici. Osim ostalih, spominju se knezovi krčki – Frankopani (1193.-1577.) te knezovi Zrinski (1577.-1670.), potom poput Grobnika i još nekih frankopanskih i zrinskih gradova postaje vlasništvom Ugarske te Austrijske komore itd.

\*\*\*

U krškoj uvali pored Lujzinske ceste kao prvo naselje na putu od Delnica prema Rijeci smjestilo se mjesto Lokve. Spada među najstarija goranska sela, iako povijesni dokumenti to ne potvrđuju. Prvi put se spominju 1481. godine u presudi kraljevskog suda u Zagrebu u kojoj se naređuje knezu Stjepanu Frankopanu da u Lokvama od zagrebačkih trgovaca koji ovuda prolaze na putu prema Bakru i Rijeci ne ubire maltarinu, jer su kraljevskom odlukom oslobođeni takve vrste poreza. Prema tome, Lokve su u 15. stoljeću bile u vlasti knezova Krčkih, kada se prvi put spominju - u ispravi Kraljevskog suda Matije Korvina iz 1481. godine kojom se trgovci oslobađaju plaćanja daća (maltarine) u: «prolaženju imanjima u Lukovdolu, Moravicama, Delnicama, Lokvama, Brodu, Hreljinu i Vrbovskom», u Knjizi «Gorski kotar i Vinodol» E. Laszowskog u latinskom obliku «Loque» te u imovinskoj parnici Ulricha Celjskog i Frankopana iz 1432. godine.

Nastanak naselja bio je uvjetovan svojim položajem. Prvi žitelji Lokava su govorili čakavskim narječjem, da bi kasnije prevladalo kajkavsko.

 Pravi procvat Lokve su doživjele 1805. godine prolaskom Lujzinske ceste koja je spojila Karlovac s morem. Uz cestu su počele nicati kuće i sela, Frankopani su na rječicama Velika i Mala Voda imali pilane i mlinove, a 1857. godine župnik Josip Mrzljak osniva trorazrednu pučku školu. Od 1862. godine Lokve imaju svoju općinu, bile su sjedište kotarskoga suda i kotarskog poreznog suda, a osniva se i Šumarski ured vlastelinstva gospoštije grofova Batthyani. 1872. kneginja Thurn Taxis osniva Šumarsku komoru za Gospoštije Grobnik i Brod sa sedam ureda.

Hreljinsko vlastelinstvo je u 16. stoljeću bilo prilično veliko. Osim Lokava, pod njega su spadala i goranska sela Lič i Mrkopalj. Nakon zaplijene imanja Zrinskih i Frankopana, hreljinsko vlastelinstvo je ukinuto, a njegovo područje pripojeno je općini grada Bakra.   
  
Stara granica između vlastelinstva Broda na Kupi (nekoć gerovskoga) i hreljinskog (kasnije bakarskog) vodila je nešto istočnije od Lokava kod današnjih Lučica. Stanovnici tadašnjih Lokava bili su vlastelinski podložnici. Svojim gospodarima morali su davati jedan dio od prihoda koga su ostvarivali.  
  
Oporukom Stjepana Frankopana, napisanoj u Ozlju 1572. godine, Lokve su prešle u posjed njegovih rođaka Jurja, Krištofa i Nikole Zrinskoga. U to vrijeme postojale su u Lokvama pilane i mlinovi na vodeni pogon. Pokretali su ih potoci Velika i Mala voda koji su ponirali ispod Lokava i opet izbijali na površinu iznad Broda na Kupi. Tamo je ta ista voda dobila ime Kupica.

Nakon dovršetka Lujzinske ceste Lokve su dobile cestovnu vezu s Bakrom i Rijekom. Tada su u Lokvama podignute i neke nove zidane kuće na kat. Dioničko društvo koje je gradilo Lujzijanu dalo je kod Lokava sagraditi udobnu gostionicu s  prenoćištem. Tu su obično počivali ljudi i blago koje je bilo upregnuto u kola.   
U Lokvama je već prije izgradnje Lujzinske ceste postojala kapela sv. Katarine, koja je bila područna crkva delničke župe. Kada su se Lokve, nakon dovršetka Lujzinske ceste, počele naglo povećavati, kapela sv. Katarine postala je lokvarska župna crkva.   
  
Godine 1806. izgrađen je u Lokvama i župni dvor.   
Prvi lokvarski župnik, Josip Maurović, izbilježio je iz matice rođenih sve Lokvarce koji se spominju u Delnicama, pa tako današnja matica lokvarske župe počinje s godinom 1786.   
Od kasnijih lokvarskih župnika, najviše zasluga za razvoj sela ima Josip Mrzljak.   
Njegovom zaslugom osnovana je 1858. godine prva lokvarska trorazredna osnovna škola. Godine 1863. podignuta je kraj Lokava, na Sopaču, kapela Blažene Djevice Marije. I ta zadužbina realizirana je također nastojanjem zaslužnog župnika Josipa Mrzljaka.   
Kada je sredinom 19. stoljeća došlo do reorganizacije državne uprave u Hrvatskoj, u Lokvama je osnovan kotarski sud s pripadajućom kotarskom upravom.   
U tadašnjim I.okvama nalazio se i šumarski ured gospoštije grofova Batthyanyja.   
U 20. stoljeću Lokve su bile mjesto u koje su rado dolazili na liječenje plućni bolesnici

\*\*\*

Na 30 znanstvenih skupova *Grobnišćina; tragovi, znakovi i smjerokazi*, koliko ih je grobnička Katedra provela do 2020. godine, bilo je više izlaganja o starim običajima instrumentima našega kraja. Osim toga, Katedra ČSG je više puta organizirala i provela poduku na starim „instrumentima“, za učenike osnovnih škola PGŽ. S razlogom, jer stara su glazbala materijalna a umijeće sviranja na starim glazbalima nematerijalna baština, koja je čvrsta poveznica zajednice u cjelini. Naši su ju predci čuvali za nas a Zakon o zaštiti kulturnih dobara svih nas obvezuje da naslijeđenu baštinu sačuvamo za nove „najmanje u zatečenom obliku“. Stoga tekst u nastavku obuhvaća neke od članaka iz knjiga Grobničkoga zbornika, odnosno izlaganja etnomuzikologa i etnoorganologa Krešimira Galina.

**STARA GLAZBALA, OBIČAJI, USPOREDBE…**

Elementi grobničke tradicijske kulture, kulturne baštine, upravo pokazuju iznenađujući, neočekivani broj takvih pokazatelja velike starine, koje se ne uklapaju u donedavno promovirani koncept o slavenskom podrijetlu Hrvata i slavenskoj kulturi hrvatskog stanovništva, a ukazuju na bliskoistočno podrijetlo tih kulturnih činjenica u dalekoj prošlosti. Suvremeni mozaik kulturnih činjenica Grobnišćine koje pripadaju domeni tradicijske kulture (posebno glazbala i glazbe, tj. glazbenog folklora) ukazuje na veliku starost i njihove daleke korijene, tj. ishodišta.

Posebne kulturno povijesne značajke Grobnišćine su zapravo tradicijske kulturne činjenice koje predstavljaju indikatore, tj. pokazatelje u kojim smjerovima treba vršiti znanstvena istraživanja podrijetla i interpretacije tradicijske kulture (glazbe, simbolike, običaja). Te posebne kulturno povijesne značajke su slijedeće:

1: Običaj „Sprogod na belo“ ukazao je na baltske korjene, za što smo našli i potvrde kod antičkih pisaca. No to otkriće bilo je okidač, početni zamah i poticaj da se istraže toponimija, hidronimija, onomastika, religija, običaji i povijest Balta kao i njihovi kulturni elementi u Hrvata. Arheološki nalaz privjeska s Grobnika koji prikazuje tzv.“Gospodaricu životinja“ koja se transformirala u „Gospodaricu konja“ imao je paralele u Lici, zatim kod Veneta, Reta i Balta.

2: Migracijski smjerovi grobničke tambure dvožice. Grobničke sopele, jednako kao i Krčke, s kromatskim tonskim nizom (netemperiranim) pokazale su analogije s banijskim sviralama (prvak i drugak, dva glazbala tipa oboe jednake dužine, s ekvidistantnim rupicama 7:7, koje se manipulacijom špuleta mogu reducirati na 6:3 rupice), kromatskim tonskim nizom, po obliku podsjećaju na par oboa etruščana, kao i na frigijske diaulose s piskovima oboe. Njihovo izuzetno kulturno-povijesno značenje se sastoji u činjenici da su njihovi korijeni etrušćansko-frigijski.

5: Rasprostiranje simbola, tj. motiva „šahovnice“ i „protošahovnice“, pletera i drveta života na keramici od trećeg milenija do danas - pokazatelj podrijetla i vremenski marker migracija prahrvatskog, tj. huritskog etnosa.

\*\*\*

Migracijski smjerovi grobničke tambure dvožice. Izuzetni kulturno-povijesni značaj u tradicijskoj kulturnoj baštini Grobnišćine predstavlja upotreba tambure dvožice poznate kao „cindra“. Sredinom 20. stoljeća, zabilježeni su svirači Franjo Rožić i Ivan Reljac.( Cindru svirača Franje Rožića uspio je spasiti od zaborava mr.sc. Krešimir Galin, stalni suradnik grobničke Katedre i ona je sada vrijedan eksponat njegove privatne zbirke „Hrvatska narodna glazbala u prostoru i vremenu“).

Značaj grobničke tambure dvožice je činjenica da ona predstavlja najstariji živući oblik tambure koji je u povijesnom razvitku glazbala vezni prijelazni stupanj s tambure jednožice (što bi predstavljao arheološki nalaz fragmenata tambure i ključa za navijanje iz iz 1200. g. pr. Kr i tambure trožice (poznate u antičkom svijetu kao „pandora“).

Ugađanje („štimanje“) dviju žica cindre kao i glazbena struktura svirke, koja je ima sve osobine arhaične glazbe, tj. predstavlja početne oblike višeglasja uopće, u razvitku glazbenog mišljenja. Izuzetna je i glazbena dualistička simbolika kojoj pripada, a koja se sačuvala na dvojnicama (istih glazbenih osobina) na otoku Rabu, tj. da gornji glas je „ženski“ a donji glas je „muški“, a dosljedno tomu je desna cijev dvojnica, “muška“, a lijeva cijev, „ženska“ (slično vrijedi i za sopele u Istri, gdje je mala sopela „ženska“ i zamjenjiva s ženskim glasom, dok je vela sopela „muška“ i smije se pjevati samo muškim glasom“).

Grobnišćina na kojoj su se sačuvali najstariji oblici tambura u Hrvatskoj pa i šire, tambure dvožice, poznate pod imenom “cindre”, predstavlja područje na kome su se odvijali procesi promjena tog najstarijeg glazbala. Nedaleko Grobnišćine, na Banovini su zabilježene tambure trožice, na kojima se još danas svira isto kao na Grobnišćini, dvoglasno u paralelnim intervalima, a treća se žica ugađa kao i druga. Ta treća žica se pokazuje kao glazbeno nefunkcionalna.

Na otoku Krku sviraju “krčki mišćić”.To su glazbala na kojima se svojevremeno (između dva svjetska rata) izvodila dvoglasna plesna glazba (mazurka, „tulala“, polka i krčki tanac), ali ljestvica je kromatska, tj. tonski niz se sastoji od niza polutonova, a paralelni intervali su velike sekunde-isto kao na tamburi dvožici, “cindri” na otoku Krku, kao i na Grobniščini i na Kastavštini.

Rijetki nalaz primjerka sa 6:3 rupice je pronađen u Gorskom Kotaru - u Begovom Razdolju. Na Grobnišćini je upotrebu tog tipa dvocijevne klarinetske sviraljke sa 6:3 rupice zabilježio hrvatski etnomuzikolog Božidar Širola u Malim Dražicama. Isto takvo glazbalo svirao je Jure Rutar iz Studene. Tu je varijantu *miha*, *mišnjice* označio kao „čakavsku“. Njezino rasprostiranje bilježi na području Grobnišćine u Malim Dražicama te na području Kastavštine, u Studenoj i na otoku Krku, u Omišlju i u Vrbniku te na otoku Olibu. Na kopnu, izvan primorskog pojasa, bilježi tu varijantu u mnogim krajevima te na krajnjem jugu hrvatske obale.

\*\*\*

Na temelju djelomične notne transkripcije instrumentalne tradicijske glazbe Grobnišćine na „mišnjicama“, tj. bordunskim dvocijevnim klarinetskim sviraljkama i tonskog niza istog tipa glazbala iz Podhuma, mr.sc. Krešimir Galin analizira glazbenu strukturu i uspoređuje određene glazbene elemente izvođene na istim tipovima glazbala kao i na bordunskim dvocijevnim flautama u susjednim krajevima. Za glazbu koja se svirala na tradicijskim glazbalima na području Grobnišćine, u nekoliko je članaka utvrdio istovremeno postojanje glazbala i glazbe karakteristične za dva načina glazbenog mišljenja (stila) koja pripadaju dvjema različitim tradicijama.

Na tamburi dvožici, tj. *grobničkoj cindrici* svirali su Anton Ban iz Podhuma i Franjo Rožić iz Ratulja.

Za grobničke mišnjice je karakteristično da melodijsku cijev ima na lijevoj strani.

\*\*\*

Halubje je poznat toponim Kastavšćine, koji je gotovo identičan antičkom kolhidskom Halibu. Kulturne poveznice današnje Hrvatske s podacima o antičkoj Kolhidi su višestruke. U Hrvatskoj su zabilježeni slijedeći toponimi: Mons Colhis na Brijunima; posebna biljka tipična za Kolhidu i poznata u antičkom svijetu kao ljekoviti antireumatik. Toponim Porozina na istarskoj obali, suvremena lučica trajektne veze s otokom Cresom: Porozina - Brestova. Očito je, da je korijen naziva mjesta Porozina, grčki, tj. dolazi od grčke riječi Poros, s značenjem – moreuz, tj. morski tijesnac, što je potvrđeno i u mitskom itinereru o plovidbi Argonauta (Mit o Argonautima i zlatnom runu u Kolhidi). Grad Osor, na drugom kraju otoka Cresa, bilježen je pod nazivom Apsaros sve do 18. stoljeća, a po njemu i cijelo otočje: Apsirtides. Mitski izvor tome imenu je ime Apsirta, Medejinog brata koje je progonio Argonaute, a kojeg je Jason na prijevaru u pregovorima ubio na tom povijesnom mjestu današnjeg grada Osora. Sa Kolhidom nas povezuje tradicija egipatskog načina obrade lana o kojemje pisao Herodot, a ona se sačuvalau Hrvatskoj u okolici grada Siska.

\*\*\*

S obzirom da su još 1829. *pioniri* hrvatske arheologije vršili iskopavanja na nekropoli Grobišće podno Grada Grobnika, nije začudnim da je ta nekropola bila zanimljiva i prvim hrvatskim arheolozima 1871. kada je Hrvatsko arheološko društvo osnovano. Tada je na Grobišću istraživao i Šime Ljubić, po kojem se do danas zove ulica u Rijeci od stepenica uz hotel *Bonavia* do RK *Korzo*. Razumljivo je stoga zanimanje arheologa i danas za područje zaštićene povijesne cjeline Grobnik. Među mnogim izlošcima na izložbi Žeravice je i ogrlica od jantara. Jantar je izuzetno vrijedna sirovina za koju se vjerovalo da ima magična - iscjeliteljska svojstva a s područja Baltika se u mediteranske krajeve doprema od brončanog doba. Put kojim se prevozio od Baltika prema jugoistoku i jugozapadu Europe nazivao se *Jantarni put*, a skupinu otoka sjevernog Jadranu mnogi antički pisci nazivaju *Jantarnim otocima*. Po svemu sudeći, to se odnosilo na Krk, Cres i Lošinj. Jantar se trljanjem naelektrizira pa su ga stari Grci nazivali elektron, a jantarne otoke Elektridima. Prema grčkoj mitologiji bog sunca Helios svakog je dana kolima nebom prevozio Sunce na zapad, a - tako kaže mitologija - ukoliko bi se kočijom previše približio Zemlji, nastala bi tolika žega da je iz drveća počeo izlaziti sunčev kamen (jantar). O velikoj vrijednosti jantara u starom Rimu govori Plinije Stariji (23. - 79. g.) koji kaže da je jedna mala izrađevina od jantara imala veću vrijednost od „nekoliko ljudskih stvorenja“. Koliko dugo tradicija može opstati govori nam činjenica da jantarnu ogrlicu, za pomoć bebama prilikom izlaska prvih zubića, u ljekarni možemo kupiti i danas.

\*\*\*

**JOŠ NEKOLIKO ZANIMLJIVIH PODATAKA IZ HRVATSKOG PRIMORJA**

**Z**a razliku od pojma koji obuhvaća čitavo primorje Republike Hrvatske od Savudrije do rta Oštra, **Hrvatsko primorje** je povijesni naziv za područje od Rječine, do južno od Karlobaga-naselja Tribanj-Krušćica (zaselak Mandalina), gdje počinje Dalmacija. Naziv je nastao kao odgovor na termine Ugarsko primorje i Austrijsko primorje kada je spomenuto područje postalo jedini izlaz na more tadašnje Kraljevine Hrvatske i Slavonije u zajednici s Ugarskom unutar Austrije, odnosno Austro-Ugarske Monarhije. Ovo područje je obuhvaćalo gradove Bakar, Kraljevicu, Crikvenicu, Bribir, Novi Vinodolski i Senj.   Najvažniji grad je bio Senj, nekada najveći grad u Hrvatskom Primorju, koji u 19. stoljeću gubi pomorski primat u korist Rijeke. Između dva svjetska rata, u sastavu Hrvatskog primorja nalazi se i Sušak, koji je u to vrijeme bio najznačajniji u tom dijelu grad Kraljevine SHS. Nakon Drugog svjetskog rata, Sušak i Rijeka postaju jedan grad - Rijeka, da bi kasnije u sastav općine Rijeka ušao i Bakar. Osnivanjem novih općina i gradova Kostrena  (istočni dio dotadašnje općine Rijeka) i Bakar postaju samostalne općine te se danas zemljopisno ponovno smatraju dijelom Hrvatskog primorja u cjelini

\*\*\*

**O IVANU TKALČIĆU, MARTINU JURETIĆU, ANDRIJI LJUDEVITU ADAMIĆU…**

Društvo za povjesnicu Zagrebačke nadbiskupije je nakladnikom knjige o Ivanu Krstitelju Tkalčiću(1997.) Pored ostalog, knjiga obuhvaća i tekst o prijateljevanju Ivana Krstitelja Tkalčića i grobničkog župnika Martina Juretića. Martin Juretić je u svom rodnom Grobniku kapelanovao i župnikovao neprekidno 60 godina. To je rijedak a vrlo vjerojatno i jedinstven slučaj. Za svoju dijamantnu svećeničku godišnjicu, koju kani proslaviti 4. rujna, dobio je apostolski blagoslov pape Lava 12I, a Tkalčića je ovim pismom od 15. srpnja 1898., zamolio da bi se zauzeo kod biskupa Strossmayera koji je iste godine proslavio istu godišnjicu: „…*da bi izvolio po primjeru Sv. Oca mene odlikovati bar kojim misničkim ruhom za onaj dan, da tako uzporenda bude uspomena sa Sv. Ocem“.* Zanimljiva želja simpatičnog dijamantnog svećenika.

Ivan Tkalčić i stari grobnički župnik Martin Juretić bili su istinski prijatelji. Iz Juretićevog pisma pisanog 1894., u kojem kaže da je Tkalčić kod njega bio prije 19 godina, može se zaključiti da je Tkalčić bio Juretićev gost prigodom proputovanja za Dubrovnik 1875. godine. Nakon tog susreta ostali su u međusobnoj vezi i dopisivali se. U Tkalčićevoj ostavštini sačuvano je šest Juretićevih pisama. Dana 8. lipnja 1885. zahvaljuje se Tkalčiću na pismu od 28. svibnja i šalje mu 62 forinte da mu kupi dobra vina, „*jer što sada pijem dere i para grlo“*, piše Juretić. Juretić je Tkalčiću uzvratio posjet tek nakon 19 godina, krajem srpnja 1894. i to od 26. - 30. srpnja. Sutradan po povratku u Grobnik, kratko javlja da je sretno stigao. Krajem kolovoza iste 1894. javlja se ponovno i šalje Tkalčiću: „*nješto graha, koga ste znam ljubitelji i to domaćeg grobničkog proizvoda, komad sira također grobničkog, a napokon i fotografiran Grobnik, koga svakim pogledom sećati ćeš se Martina i svrnuti ćeš okom na župni dvor i sobu, u kojoj si prije 19 godina spavao“.* I nastavlja: „*Darak je neznatni, no srce, koje ga šalje je veliko za Tebe i Tvoje. Vjeruj mi ne prolazi dana, kad se ne bih spominjao ugodnih časova, sprovedenih u vašem krugu, a i dok živim sjećati ću se čvrsto nadom, da prije nego umrem lično budemo se vidili i onako srdačno zagrlili, ko što smo se poslje 19 godina zagrlili i poljubili 26. srpnja na postaji željezničkoj u Zagrebu/*24. kolovoza 1894.

No, Ivan Tkalčić nije bio revan u pisanju kako je to župnik Martin očekivao. Na šaljiv ga način kori 28. siječnja 1895. zbog lijenosti u pisanju: „*Prije svega, ako si živ, čestitam ti novu godinu a tako isto i tvojim nazaboravnim domaćicam, ako si pako umro, javi mi se pa ću držati za tvoju dušu zadušnice. Što je od ovoga draže ne znam. Minulo je pol godine, da sam se lično s tobom rastao pa u to doba svaki čas, da tako rečem, očekujem da ću, ako ne obširni list od tebe dobiti, to barem da ćeš mi se javiti jednom riečju: živim. Znam da si pisanjem lien, ali tako opet biti spor, previše je; za to javi mi se, kako Tebi i Tvojim za moje umirenje“.*

Budući da od Ivana Tkalčića nadalje nije bilo glasa, 18. siječnja 1897. piše župnik Martin Juretić jednoj osobi u Zagreb da ga izvijesti kako je Ivan Tkalčić jer je čuo da je obolio, što je bilo točno, pa se zabrinuo. „*Ovom zgodom bi Vas vruće zamolio“,* piše župnik Juretić, *„da bi me izvjestili što o mom bratu i prijatelju g. Ivanu Tkalčiću prebendaru, čuo bo sam sa žalošću da je u krevetu bolestan; njemu pisati, ako je bolestan, mi se ne rači, a ako, što vruće želim, je zdrav, to mu rado napišem, jer ljubitelj nije baš dopisivanja. Molim Vas opetovano da mi javite što o njemu i njegovih domarih“.* Ove riječi pokazuju nježnu i i profinjenu dušu župnika Juretića. Ovo posljednje sačuvano pismo upućeno Tkalčiću otkriva nam tko je on zapravo bio.

\*\*\*

**ANDRIJA LJUDEVIT ADAMIĆ**

Riječki trgovac i poduzetnik, projektant i graditelj, poticatelj gospodarskog i kulturnog razvoja, prijatelj mnogih uglednika, moćnih političara i vojskovođa, ukratko čovjek velikih dosega bio je Andrija Ljudevit Adamić (1766. - 1828.).  
Osnivač je i vlasnik brojnih manufaktura (likera, jedara, konopca, papira, stakla…), brodovlasnik i posjednik niza kuća i imanja.. Djed gradonačelnika Ciotte.  
U mladosti je radio u bečkoj banci te je zajedno s prijateljem pokušao osnovati banku u Rijeci, potom se zaposlio kao građevinski tehničar, da bi kasnije sâm projektirao i izgradio vlastito kazalište (1805.), koje je moglo primiti 1600 gledatelja. Osniva i moderan orkestar, dovodi kazališne družine, a utemeljio je i trgovački klub te se zalaže za izgradnju velikog hotela za poslovne ljude i trgovce. Adamić potiče izgradnju kanala, cesta i željeznica, od Panonije do Rijeke, a pokušava izboriti i državne subvencije da bi mogao uvesti vlastitu parobrodarsku liniju između Rijeke i Boke Kotorske. Predlaže i važne urbanističke zahvate vezane uz izgradnju novih ulica te pokreće sadnju drvoreda platana na Fiumari. Uključen je i u projekte kojima se nastoji unaprijediti plovnost Kupe, a da bi se riječka luka bolje povezala s unutrašnjošću, zaokupljen je izgradnjom ceste «Lujzijane». Bio je sklon čestim, dalekim i dugotrajnim poslovnim putovanjima. Unapređuje poslove po cijelom Sredozemlju, a na raznim stranama ima svoje agente i partnere - u Genovi, na Malti, u Tunisu.  
Prvi je uzlazak iz anonimne mase učinio njegov, kažu, nepismen ali bogat otac, koji je sinu omogućio bečko školovanje, društveni uspon i europski proboj. Adamić je svakako dobar primjer uzdizanja građanske klase i nastajanja novoga soja trgovaca i poduzetnika koji se sve više specijaliziraju i sve uže određuju svoje djelatnosti - promeću se u veletrgovce, industrijalce, burzovne špekulante ili bankare, prerastajući iz sitnograđanske u klasu krupnoga kapitala.

Adamić najradije posluje s vladama i ministarstvima, a priklanja se i izravnom političkom djelovanju, pa iz tog razloga ostvaruje kontakte s austrijskim dvorskim krugovima. Prijatelj je austrijskog feldmaršala Lavala Nugenta i ugarskog velikaša Szechenyija. Više puta predvodi gradske delegacije u pohodu austrijskomu caru, gradski je predstavnik na Ugarskom saboru u Požunu, a član je i Ugarske saborske gospodarske komisije.  
Glavnina njegova političkog djelovanja usmjerena je na razvoj gospodarstva i izgradnju prometnih pravaca prema Rijeci. U to je doba upravo njegova trgovačka kuća postala ne samo najveća u Rijeci nego i vrlo utjecajna na Sredozemlju, s dosegom do srednje i istočne Europe i Velike Britanije, te s povremenim izvozom preko Atlantika - do Srednje Amerike i Brazila. Adamićeva je filijala, primjerice, najveća trgovačka kuća na Malti u vrijeme kada je to jedan od najvažnijih trgovačkih punktova Sredozemlja. On ima agente i na afričkoj obali i u više udaljenih luka, a u nove poslove uskače brzinom koju mu omogućuje izvrsna obaviještenost, naročita sposobnost stvaranja poslovnih i političkih poznanstava i redovita korespondencija koju održava ne samo s trgovcima i utjecajnim ljudima habsburških zemalja već i s engleskim i francuskim vlastima, kao i talijanskim trgovcima.  
Adamić je ipak ponajviše trgovac duhanom, hrastovinom i solju, kao i poduzetnik - vlasnik manufaktura likera, jedara, papira, stakla i konopa. On je čovjek prijelaznoga, još predindustrijskog i "nespecijaliziranog" doba. Njegova su poduzeća uglavnom manufakture, a ne još velike i na novoj tehnologiji zasnovane tvornice. Za sljedeći je korak u Rijeci, kao i u mnogim drugim mjestima u Europi trebalo pričekati dolazak Engleza i uvođenje prvog parnog stroja, i to upravo u bivšoj Adamićevoj tvornici papira. U današnje doba Adamićev je primjer vrlo aktualan.  
On je Riječanin i voli svoj zavičaj, hrvatskog je podrijetla i talijanske kulture, građanin je Ugarske i podanik austrijskog cara, no prije svega je Europljanin i pragmatičar, čovjek koji osim hrvatskog govori još pet jezika - talijanski, njemački, francuski, engleski i latinski. Unatoč tada priličnoj sporosti komunikacija, posluje i djeluje na širokom europskom prostoru, a njegova trgovačka kuća ostvaruje i velike, nerijetko i monopolističke poslove s vladama više zemalja. Tako godinama prodaje Britancima hrastovinu iz hrvatskih šuma u okolici Karlovca za gradnju ratnih brodova, a i glavni je dobavljač soli za Napoleonovo Talijansko Kraljevstvo i ilirske provincije. Andrija Ljudevit Adamić jest glavni junak riječke povijesti onoga vremena.  
Andrija Ljudevit Adamić je u braku s Elizabetom Barčić imao 9 djece. Umro je 1828. godine u 61 godini i sahranjen je na Kozali.

**NEKOLIKO POSEBNOSTI 28. GROBNIČKE JESENI**

Nedvojbeno je da su provedbe programa 28. po redu manifestacije *Grobnička jesen* drugačija od svih dosadašnjih iz svima nam poznatih epidemioloških razloga. No, kao i svaka do sada, i ovogodišnja *Grobnička jesen* ima nekoliko posebnosti. To su dvije izložbe u jednoj izložbi: ***ŽERAVICE 2020.*** – izložba raznih predmeta iz povijesti i prapovijesti, pronađenih na **nekropoli *Grobišće* i drugim lokacijama**. Ovaj program grobnička Katedra provodi **u suradnji s Pomorskim i povijesnim muzejom Hrvatskog primorja** u cilju upoznavanja šire javnosti s dijelom bogate grobničke prapovijesti i povijesti, uključujući i mač iz legendarne bitke na Grobničkom polju 1242. godine. Izložba obuhvaća i niz drugih izuzetno zanimljivih predmeta- vrijednih tragova naših davnih predaka, od poznate ***grobničke sedie*** (grobničke stolice) koje je posebnost nadaleko poznata,do raznih uporabnih predmeta, prapovijesnog nakita itd. Zidove Galerije ispunjava **četvrta izložba** u nizu predstavljanja umjetničkih djela koja stoje **na raspolaganju za iznajmljivanje** u za sada jedinoj posudionici umjetničkih djela u ovome dijelu Europe ( ***Artoteka Grobnik***)**.** Do sada su grobničkoj Katedri **preko 460 djela** darovali umjetnici iz Hrvatske, Italije, Slovenije, Austrije, Njemačke, Švicarske, Nizozemske, Francuske, Mađarske, Makedonije, Bosne i Hercegovine, Poljske, Španjolske, Argentine, Brazila, Čilea, Japana, Kine...

U Pomorskom i povijesnom muzeju u Rijeci je 2018. godine otvorena Arheološka zbirka Grobnišćine. U nju su smješteni raznovrsni predmeti koji su pronađeni arheološkim istraživanjima nekropole Grobišće podno grada Grobnika. Spomenuta nekropola koristila se kontinuirano od željeznog doba do rane antike, a nalazi ranosrednjovjekovne keramike ukazuju na život na ovom prostoru i u ranom srednjem vijeku. Većina predmeta pronađena je u funkciji grobnih priloga i dijelova nošnje. Riječ je o keramičkim posudama, zdjelicama, staklenim bocama i balzamarijima, ogrlicama, fibulama, privjescima, aplikama, dugmadi i dr.

Među izlošcima izuzetno zanimljiv posjetiteljima izložbe *Žeravice* je i mač iz doba pobjede Hrvata nad Tatarima na Grobničkom polju 1242. godine. Pronađen je pokraj dvorca Majer. Pronašao ga je dr. Ivan Sveško i 1934. godine predao Gradskom muzeju Sušak, a danas je pohranjen u Pomorskom i povijesnom muzeju Hrvatskog primorja u Rijeci. Mač je izrađen na sjeveru Europe. Oštrica mu je romaničkog tipa, dok su drška i križnica oblikovani u stilu gotičkih mačeva. Po jednostavnosti i impozantnosti mač predstavlja vrhunac izrade srednjovjekovnog oružja. To je teško oružje s dvosjekom, zašiljenom oštricom s čijih se obiju strana nalazi po jedan plitak žlijeb za otjecanje krvi. Na oštrici se nazire nečitljiva kovničarska oznaka izvedena inkrustacijom mjedene žice. Oštrica se koristila za zasijecanje i ubadanje protivnika. Na završetku trna drške nalazi se teška glavica u obliku okrugla diska, koja je služila za balansiranje mača i udaranje protivnika. Križnica za pariranje štitila je ruku, a izrađena je kao ravna prečka sa zadebljanim krakovima te je mogla parirati udarcu drugog istovrsnog oružja.

Jedna od posebnosti 28. *Grobničke jeseni* je i novi program pod nazivom ***Grobničko-rička jesen na Korzu****.* Grobnička Katedra ga priprema ove godine prvi put, u suradnji s riječkom udrugom za zaštitu i promicanje baštine *Primorski Hrvat*. Program na riječkom Korzu obuhvaća cjelodnevno predstavljanje nakladništva Katedre Čakavskoga sabora Grobnišćine, koja je od osnutka u proteklih 29 godina, 196 puta bila nakladnikom raznih izdanja: 24 knjige Grobničkoga Zbornika i niz ostalih knjiga i drugih izdanja, kataloga, dok. filmova i drugih video zapisa, Cd-a itd.

**ZAŠTITA, OČUVANJE I PROMICANJE POSEBNOST HRVATSKOG JEZIKA, KAO JEDINOG U EUROPI TRONARJEČNOG JEZIKA – ČAKAVŠĆINA**

Čakavšćina je jedno od triju narječja hrvatskoga jezika, nazvano čakavskim prema zamjeničkoj riječi **ča**, iako dolaze i druge zamjeničke imenice osim **ča, tj. ca, če, će, čo,** takoder **što, sta, kaj**. **Što ili sta** obično dolazi na čakavskom jugoistoku i u južnom Gradišću, **kaj** na buzetskom području, ponegđe jugozapadno od Karlovca, u Klani kod Rijeke i u Hrvatskom Grobu kod Bratislave. Čakavski se govori uglavnom u cjelini na otocima od Lastova i Korčule do Krka, gotovo u čitavoj Istri, na dalmatinskom obalnom području između Privlake kod Zadra i Cetine, gdje ima i niz štokavskih naselja, u zapadnom dijelu Pelješca, ponegdje u Lici (osobito oko Brinja i Otočca), na ogulinsko-dugoreškom području, u Gorskom kotaru (Brestova Draga, Vrbovsko itd.), u Žumberku (oko Jurkova Sela) te u dijaspori: niz sela u Austriji, Madžarskoj, Slovačkoj i Sloveniji…

Posebnost hrvatskog jezika kao jedinog tronarječnog europskog jezika bit će sačuvana ako svoj govor štitimo, čuvamo i promičemo. Jer, jedino ćemo ga tako održati živima. Stoga je tekstove na narječju prije objavljivanja nužno lektorirati. Budući da je grobnički govor zaštićeno kulturno dobro, danas je odgovorno ponašanje naspram njega i zakonska obveza. Za ostale čakavske govore, koje čakavci pojedinih područja žele zadržati što duže živima, lektoriranje tekstova prije objava je preporuka. Dakle, o tome što će ubuduće biti sa čakavskim govorima u sklopu čakavšćine kao izuzetno značajnog dijela hrvatskog jezika, odlučuje svaki čakavac.

Na višegodišnje zahtjeve grobničke Katedre za proglašenje grobničkoga govora Ministarstvo kulture Republike Hrvatske je sredinom studenoga 2011. donijelo Rješenje kojim se utvrđuje da **grobnička čakavština** ima svojstvo nematerijalnog kulturnog dobra te grobnički govor uvrstilo u Registar zaštićenih kulturnih dobara. Na navedeno nematerijalno kulturno dobro primjenjuje se Zakon o zaštiti i očuvanju kulturnih dobara i svi propisi koji se odnose na kulturna dobra.

Nositelj kulturnog dobra-Katedra Čakavskoga sabora Grobnišćine dužna je provoditi mjere zaštite radi njegova očuvanja, sukladno Zakonu o zaštiti, očuvanju i promicanju kulturnih dobara, pridržavajući se njegove povijesno-tradicijske matrice i pojavnosti. Stoga je Ministarstvo kulture istovremeno s uvrštenjem grobničkog govora u Registar zaštićenih kulturnih dobara, grobničku Katedru obvezalo:

* + promicati funkciju i značaj dobra u društvu, te uključiti zaštitu dobra u programe planiranja;
  + osigurati održivost dobra kroz izobrazbu, identificiranje, dokumentiranje, znanstveno istraživanje, očuvanje, zaštitu, promicanje, povećanje vrijednosti, mogućnost prenošenja tradicije nasljednicima putem formalnog i neformalnog obrazovanja, te revitalizaciju napuštenih segmenata dobra;
  + senzibilizirati javnost i podupirati zaštitu i očuvanje dobra identifikacijom procesa globalizacije i društvene preobrazbe kako bi se izbjegla opasnost nestajanja, uništenja ili komercijalizacije dobra, a potaklo zbližavanje i snošljivost među ljudima;
  + potaknuti izradu zavičajnog rječnika i gramatike;
  + uključiti njegovanje materinskog govora u nastavne planove i programe osnovnoškolskog i srednjoškolskog obrazovanja.

**Grobnička čakavština** obuhvaća govore koji se nalaze u sjevernome riječkom zaleđu duž toka Rječine te na Grobničkome polju i na njegovim obodima. Naselja kojih govori pripadaju pod "grobničku čakavštinu" jesu: Kukuljani, Zoretići, Trnovica, Baštijani, Milaši, Brnelići, Lubarska, Martinovo Selo, Ratulje zatim Lukeži, Gospodsko Selo, Donje Jelenje, Podkilavac, Podhum, Dražice, Grobnik, Kačani, Mikelji, Ilovik, Zastenice, Svilno, Podčundič, Podrvanj, Soboli, Drastin, Pašac, Orehovica, Čavle, Cernik, Mavrinci, Buzdohanj, Kosorci i Hrastenica.

\*\*\*

Grobnički je govor autohtoni govor sjevernočakavskoga dijalekta. Od susjednih se govora grobnički govor razlikuje po ikavsko-ekavskom refleksu jata. Okolni su govori ili ekavski ili ikavski (Studena). I u fonetskom se smislu grobnički govori odvajaju od ostalih – u njima je nenaglašena prednaglasna i zanaglasna duljina toliko izrazita da je i iskusne dijalektologe dovodila u zabludu. Svojim čuvanjem najarhaičnije akcentuacije grobnička je čakavština zanimljiva slavistima i indoeuropeistima diljem svijeta jer čuva crte od prije 800 godina.

Očekujući konačno proglašenje grobničkoga govora zaštićenim kulturnim dobrom, grobnička Katedra je u jesen 2010. godine pokrenula pripreme jedinstvenog programa uz ovaj izuzetno događaj od posebnog značaja za područje današnjih dviju općina Čavle i Jelenje te dijela Grobnišćine koji od 1993. obuhvaća Grad Rijeka. U suradnji s voditeljima i ravnateljima zborova i drugih vokalnih skupina Primorsko-goranske županije, oformljen je najveći mješoviti pjevački zbor u Hrvatskoj pod nazivom *Castrum*, s preko 500 pjevača(članova dvadesetak zborova i vokalnih skupina PGŽ).

Nakon višemjesečnih priprema je, uz proglašenje grobničkoga govora zaštićenim kulturnim dobrom RH 19. studenoga 2011. u Sportskoj dvorani Mavrinci (Čavle) proveden vrlo zahtjevan ali uspješan program - održan je cjelovečernji koncert Castrum-a. Ovaj neuobičajeni koncert, na kojem je 500 pjevača pjevalo tekstove isključivo na čakavšćini, bio je doista jedinstvena svečanost proglašenja jednog čakavskog govora zaštićenim kulturnim dobrom te jedinstven kulturni događaj uopće. I vrlo uspješan, zahvaljujući svim suradnicima u projektu Castrum. Za očekivati je da će uskoro krenuti pripreme još jednog ovakvog čakavskog koncerta da najveći mješoviti pjevački zbor u Hrvatskoj bude jedinstvena čakavska svečanost uz 30-godišnjicu Katedre Čakavskoga sabora Grobnišćine.

**Uz 10. Kviz znanja *Gdje sam – tko sam* posebno zahvaljujemo znanstvenicima i istraživačima – suradnicima Katedre u proteklih 30 grobničkih znanstvenih skupova *Grobnišćina; tragovi, znakovi i smjerokazi*, jer njihova su izuzetna vrijedna izlaganja temelji na kojima gradimo tekstove priprema.**

**Također zahvaljujemo ravnateljima i učiteljima osnovnih škola-suradnica, koji su našim suradnicima u ovome projektu.**

**KANDIDATI:**

Budući da su moguće korekcije ili manje izmjene u tekstu, preporučamo do održavanja prve izlučne večeri ovogodišnjeg Kviza povremene provjere na mrežnoj stranici [www.grobnik-katedra.hr](http://WWW.GROBNIK-KATEDRA.HR), na kojoj će iste biti objavljene.